46 3. novembril 1998. ilmus ajalehes The San Francisco Chronicle John Weir Perry nekroloog:  John Weir Perry, psühhiaater, raamatute ja artiklite autor ning ekspert psüühilise häire alal, mis on tuntud nimetuse all lühiajaline-reaktiivne psühhoos, suri neljapäeval oma kodus Lakspuris vähktõve tagajärjel. Ta oli 84 aastane.  Tuntud kui radikaalne mõtleja mentaalse tervise valdkonnas, uskus doktor Perry, et skisofreenial on ka kasulikud küljed ning et psühhootiline seisund võib viia kõrgema teadvuseni, kui sel võimaldatakse oma loomulikku käiku järgida.  Rhode Islandi päritolu doktor Perry lõpetas Harvardi Ülikooli ja selle meditsiinikooli ning jätkas õpinguid Zürichis Carl Gustav Jungi juures, omandades jungiaanliku analüütiku väljaõppe. 1960. aastal kolis ta San Franciscosse, kus tal oli praksis rohkem kui  kolmkümmend aastat.  Ta oli psühhiaatria abiprofessor California Ülikoolis San Franciscos ja samuti sealse Jungi Instituudi lektor.  Doktor Perry kirjutas kuus raamatut, sealhulgas "The Far Side of Madness", mis ilmus 1974. aastal ja mis kirjeldab teatavaid psühhoose kui visionaarseid seisundeid.  1970. aastatel rajas ta San Franciscos Diabasis'e, residentsi noortele skisofreenikutele, kus teraapia sisaldas maalimist, tantsu, massaaži, meditatsiooni ja vestlust. Tema sõnul toimis  niisugune ravi tihtipeale paremini kui "valges kitlis inimese kohale tormamine, mille tulemusel kogu õhkkond antagonistlikuks muutub".  Temast jäid maha tema lapsed Wendy Perry Larskpuris, Brian Perry Denveris, Alice Garofalo Seattles, Anne Weir Portlandis, Maines ja John Weir Ferguson Perry Vermontis.  Privaatne matusetalitus peetakse pühapäeval.